b'\n_START_ARTICLE_\nMajlis Bandaraya Melaka Bersejarah\n_START_SECTION_\nSejarah\n_START_PARAGRAPH_\nSejarah Majlis Bandaraya Melaka Bersejarah (MBMB) lahir bersama sejarah Melaka. Walaupun Melaka telah melalui zaman jatuh bangunnya, Perbandaran Melaka terus wujud. Pada tahun 1824, Perbandaran Melaka dinamakan sebagai "The Town and The Fort of Malacca", ditadbir oleh "Comittee of Assessors" di bawah Kerajaan Inggeris._NEWLINE_Pada tahun 1848, Akta East India XIX, telah menekankan supaya diwujudkan "Jawatankuasa Perbandaran" bagi menggantikan "The Committee of Assessors". Akta ini memperuntukkan lima orang Ahli Majlis yang diketuai oleh seorang "Resident Councillor" yang dikenali sebagai Pesuruhjaya Perbandaran._NEWLINE_Akta East India XXVII 1856 telah memberi kuasa kepada Pesuruhjaya-pesuruhjaya Perbandaran menjadi pemegang amanah dan boleh mendakwa dan didakwa. Pada 1 Januari 1887, Ordinan Perbandaran Negeri-negeri Selat telah meluluskan sempadan perbandaran seluas 1.4 batu persegi dan diperluaskan kepada 4.2 batu persegi pada tahun 1930 di bawah Akta 133 pada tahun 1913._NEWLINE_Pada 1 Januari 1977 melalui Akta 171 (1976), kawasan Perbandaran Melaka telah dicantumkan dengan Majlis Perbandaran Melaka Bandaraya Bersejarah (MPMBB) dengan kawasan pentadbirannya seluas 114.7 batu persegi (303 km persegi)._NEWLINE_MPMBB merupakan penggerak utama dalam menjadikan Melaka sebagai sebuah bandaraya yang dinamik, maju dan indah. Kawasan pentadbirannya maju serentak dengan pembangunan di keseluruhan negeri Melaka, dimana tumpuan ditekankan kepada sektor-sektor pertanian, perindustrian dan yang terkini perlancongan._NEWLINE_Pembangunan infrastruktur begitu menonjol sekali, menandingi negeri yang paling maju di Malaysia. Keadaan ini mempercepatkan aliran masuk pelabur-pelabur untuk menanam modal lantas mewujudkan peluang perkerjaan kepada penduduk-penduduknya._NEWLINE_Pada 15 April 2003, Majlis Perbandaran Melaka Bandaraya Bersejarah telah dinaiktaraf kepada Majlis Bandaraya Melaka Bersejarah (MBMB). Dengan pengiktirafan ini, MBMB akan mempertingkatkan lagi mutu perkhidmatan kepada masyarakat di Melaka khususnya dan para pelancong amnya. Kemajuan dan kemakmuran yang dicapai sungguh luar biasa._NEWLINE_Pada 1 Januari 2010, satu lagi Pihak Berkuasa Tempatan diwujudkan iaitu Majlis Perbandaran Hang Tuah Jaya (MPHTJ). Kawasan pentadbiran MPHJT ini meliputi 57.66 km persegi daripada kawasan pentadbiran Majlis Bandaraya Melaka Bersejarah (MBMB). Manakala bagi kawasan MBMB adalah 277 km persegi. Kawasan pentadbiran baru MBMB pula adalah sebanyak 30.86 km persegi.\n_START_SECTION_\nJabatan\n_START_PARAGRAPH_\nJabatan Kejuruteraan_NEWLINE_Jabatan Penilaian dan Pengurusan Harta_NEWLINE_Jabatan Pengurusan_NEWLINE_Jabatan Pelesenan dan Kesihatan_NEWLINE_Jabatan Teknologi Maklumat_NEWLINE_Jabatan Perundangan dan Penguatkuasaan_NEWLINE_Jabatan Penyelenggaraan Rumah Pangsa dan Projek Masyarakat_NEWLINE_Jabatan Kewangan_NEWLINE_Jabatan Perancang Bandar_NEWLINE_Jabatan Hal Ehwal Korporat dan Perhubungan Awam_NEWLINE_Jabatan Pengindahan Bandar_NEWLINE_Jabatan Kawalan Bangunan_NEWLINE_Jabatan Pengurusan Premis Perniagaan dan Khidmat Pelanggan_NEWLINE_Jabatan Logistik dan Fasiliti_NEWLINE_Unit Pusat Setempat (OSC)'